《又拟古八首 其四》
明代·胡应麟

肃肃金风至，大火时西流。游子异乡县，中夜怀百忧。

驱车驾言迈，奄忽岁已秋。登高望故里，江汉何悠悠。

佳人在远道，欲济无轻舟。同心日夜隔，涕泪纵横流。

愿为南飞翼，万里行相求。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。